Radošovský, Marián, poslanec NR SR (2015-06-26):
Ďakujem pekne za slovo, pani predsedajúca. Vážení kolegovia, kolegyne, kolega už naložil, odchádza jednoducho, mohol by si vypočuť, Marián, aj iné názory, ako len svoje názory, lebo potom platí to ako na vojne, že veliteľ má vždycky pravdu a náhodou, keď nemá pravdu, tak potom platí čl. č. 1, má pravdu. Ty si sa vždycky správal v poľnohospodárstve ako veliteľ, tak teraz vydrž chvíľu a počúvaj aj tých, ktorí sú jednoducho, mali by byť tvojimi partnermi politickými. To, či s dépeháčkou sa narábalo tak alebo onak, jednoducho ako zabudli sme na, alebo máme krátku pamäť na to, že v akom stave preberala prvá Dzurindova vláda túto ekonomiku? Veď vaša bývalá ministerka za SDĽ pani Schmögnerová v istej chvíli na vláde prehlásila, že hrozí Slovensku krach, pretože je posledných 360 mil. na účte. Ak to nikdy nezaznelo v tejto snemovni, tak to poviem tu teraz na plné ústa. Takže bolo treba robiť vážne veci a vážne kroky s konsolidáciou verejných financií po tej vykradnutej ekonomike, po tej deštrukcii, po tom zemetrasení, ktoré boli: Mečiarove vlády, Mečiarova privatizácia. Tak si na to láskavo spomeňte. Ja som tiež vtedy bol vo výkone, jednoducho a tiež som nebol nadšený z toho, že akú bude mať, potraviny akú budú mať dane, ale na druhú stranu, iba rovná daň zabezpečila to, že sa konečne začali dane na Slovensku vyberať, platiť. To je to, čo jednoducho otočilo chod ekonomiky a začalo plniť štátnu kasu. To, že menej je viac, sa ukázalo ako dobrá téza a správne riešenie. A to, že to udržujete pri ohni, aj vy uznávate, že to je dobré riešenie, len hľadáte vinníka kdesi inde. Takže prestaňme tárať o týchto veciach a začnime sa venovať, keď sa už konečne skonsolidovali po tých rokoch financie a teraz máme aj dobrý chod a nie je pravda, že to je len vďaka vám, je to vďaka všetkým vládam, ktoré jednoducho sa na tom podieľali, tak v tejto chvíli treba začať ozaj uvažovať o tom, že čo spraviť s daňou a či využiť alebo nevyužiť tie nariadenia, ktoré vlastne umožňujú rozbiť tú jednotnú daň a jednoducho posunúť niektoré špecifické tovary, ktoré využívajú aj ostatné krajiny, do nižších úrovní výberu alebo zaťaženia dane. Čiže v tejto chvíli je tá, myslím si, že dobrá chvíľa. Samozrejme, že vy ste si to načasovali tak, ako ste si to načasovali a že aj predrečníci mali pravdu, že jednoducho dalo sa to aj skôr. Otázka je rozsah. Váš košík, váš košík zníženia sadzby je veľmi maličký a veľmi plytký. Náš košík jednoducho hovorí o základných potravinách a ja vám poviem, čo znamená tento košík aj v tom, čo by to malo priniesť. To znamená, ten multiplikačný efekt, ktorý, samozrejme, nie mávnutím čarovného prútika príde, ale jednoducho treba poľnohospodárom ukázať, že jednoducho tento systém tu zavedieme a že treba sa naň pripraviť a treba, aby ho akceptovali aj obchodníci. Lebo tá obava aj u mňa je, že obchodníci môžu túto situáciu zneužiť. Sto miliónov, ktoré predpokladáme, že toto opatrenie bude stáť, ja nepokladám za nejaký vážny škrt do príjmových častí vzhľadom na to, že do dvoch, troch rokov, keby tento systém fungoval, jednoducho prinesie to násobky do štátneho rozpočtu cez výbery ostatných daní, ktoré jednoducho s tým súvisia. Samozrejme, že mala by sa zvýšiť aj zamestnanosť, ktorá jednoducho v tomto sektore sa tragicky znížila. A to nehovorí len o rentabilite, ale o našej neschopnosti vyrábať niektoré druhy základných potravín. Napriek všetkým tým podporným opatreniam, ktoré fungovali, čo sa týka poľnohospodárstva a ovplyvňovali a mali ovplyvňovať produkciu základných potravín, a to sú všetky tie podporné opatrenia, ako sú národné platby cez tú základnú doplnkovú osobitnú platbu na ovocie, zeleninu, integrovanú produkciu, potom systém ekologického poľnohospodárstva, to všetko, ak to vnímame cez štatistické ukazovatele, ktoré hovoria o tom, aká je výroba, sa iba sčasti naplnili vo svojom účinku. Vo veľkej miere sa, žiaľbohu, účinku minuli, alebo ten účinok bol iba krátkodobý, pretože napríklad pri tých ekologických typoch produkcie to viedlo len a len k sérii podvodov. Ty to tak dobre vieš, pán kolega Záhumenský, ako ja, že jednoducho tento typ produkcie jednoducho nebol dostatočne kontrolovaný a nebol dostatočne ani zvládnutý, čo sa týka väzby na produkciu. Bol tu aj iný typ podpory a tiež nedosiahol tú patričnú úroveň, a to bola podpora školského ovocia, kde vlastne to bolo takmer na trištvrte kryté zo zdrojov Európskej únie a ostatné vlastne mali zaplatiť súkromné zdroje, to znamená rodičia. Celkom sa tento produkt nádejne rozbehol, ale nikdy nedosiahol tú úroveň, ako by sme boli žiadali, lebo sa dostal iba k trištvrte deťom, 75 % detí tento produkt dokázalo čerpať, a to znamená, že keď to v tom kvantifikačnom vyjadrení poviem, tak asi 900 t ovocia sa dostalo takto do škôl. Samozrejme, že minulo sa to v tom, že malo prísť ovocie a začali potom chodiť šťavy. Môžeme si povedať, že pridaná hodnota. Len je rozdiel produkovať šťavy a rozdiel je produkovať ovocie, ktoré má v sebe aj, samozrejme, ostatné efekty, čo sa týka vlákniny a všetkých ostatných účinných látok. To znamená, že tam sme zase narazili na pohodlnosť a nepochopenie škôl a neochotu distribuovať. A samozrejme, nezvládli sme a nezvládame dlhodobo výchovu spotrebiteľa v tom, aj teda detí, lebo typickým prejavom bolo zahadzovanie ovocia, ohadzovanie sa v školách, pred školami, jednoducho, žiaľ, tu ani rodičia nezvládali celkom a nezvládajú výchovu detí ku konzumácii či zeleniny, či ovocia. Sami tí, ktorí sme v poľnohospodárstve, vieme, že ako sa vlastne zeleninárstvo a ovocinárstvo, hlavne zeleninárstvo vytratilo z produkcie a ako sa stratilo. A ja vám poviem zopár čísiel, aby sme si uvedomili, že síce, keď sa snažíme konzumovať čerstvé potraviny a chodíme si ich kupovať do obchodných sietí, ale dneska už aj povedzme na tie veľké trhoviská, že neznamená, že kupujeme slovenské výrobky. Poviem vám, že ak si kupujeme a máme spotrebu na obyvateľa 18 kg rajčín, tak iba jedna rajčina je slovenská. Ďalšie tri sú odinakiaľ. Paprika, štyri papriky z desiatich sú slovenské. Pri kapuste každá druhá kapusta je dovozová. To znamená, polovičku kapusty vyprodukujeme, polovičku musíme doviezť. To isté je s cibuľou, tak isto s cesnakom. Z troch hlávkových šalátov iba jeden je slovenský, iba jeden. Obchodné saldo všetkých druhov zeleniny máme takpovediac úžasné. Jedna ku štyrom až jedna ku piatim v náš neprospech, v náš neprospech. Na importe sa najviac, samozrejme, podieľajú Poliaci – jednou pätinou, Česi jednou sedminou, Španieli jednou desatinou, Nemci jednou desatinou, Maďarsko jednou dvanástinou. Samozrejme, do toho ešte prichádzajú tretie krajiny, ako je Čína. Čiže toto sú vlastne čísla, preto vám ich hovorím, aby sme si uvedomili, že ten multiplikačný efekt, ktorý jednoducho by mohol priniesť v podobe zníženia sadzby a teda aj rozšírenia toho spotrebiteľského koša, tak sme ho my predložili vo svojom návrhu a je špecifikovaný podľa colného sadzobníka, presne, jasne stanovený. A to znamená, že nie na kaviár a podobné super drahé potraviny, ale tak, aby jednoducho ten spotrebiteľský košík tých základných potravín bol patrične vyvážený, patrične vyvážený a zabezpečoval zdravú potravu. Nielen žalúdok plný, ale zdravým spôsobom plný. Čo sa týka hydiny a teda vôbec produkcie mäsa, máme ešte jeden špecifický problém, a síce, okrem toho, že si nedokážeme vyrobiť, tak máme ešte iný problém. A poviem ho v tej ďalšej diskusii pri týchto komoditách. Pri hydine sme do roku 2000 dokázali vykryť produkciu vlastnou produkciou, to znamená spotrebu vlastnou produkciou, pardon. Dnes vykrývame menej ako polovicu spotreby hydinového mäsa slovenskou produkciou. Ale každé kura, ktoré je na Slovensku vykŕmené, je cudzieho pôvodu. To znamená, vyliahlo sa nie na Slovensku, najčastejšie sa vyliahlo v Čechách. A tak isto je to aj s krmivami, ktoré sa jednoducho na výkrm spotrebovávajú. To znamená, hlavne koncentráty prichádzajú zo zahraničia. To znamená, že tu sú vážne efekty, ktoré by toto opatrenie mohlo priniesť. Samozrejme, samo o sebe nie, patričnou výchovou. Pri bravčovom, ak teda zoberiem spotrebu, že máme v 30 kilogramovej hodnote na kosti, 40 až 45 % produkcie vyprodukujeme doma. Ale, a to je to, čo som avizoval dopredu, keďže tá produkcia je kvalitná, ona sa dostane iba v malej miere z toho spotrebiteľského koša na náš pult, pretože sa vyváža von ako kvalitná produkcia. A čo sa týka teraz hádzania číslami, tam sto miliónov, tam dvesto miliónov alebo podobne, hodnota importu živočíšnych výrobkov sa pohybuje v sume jedna miliarda. Za 1 mld. donesieme každý rok len v živočíšnych výrobkoch tovar na Slovensko. To sa nikomu nezdá smiešne a nikomu to v bilancii nezdá sa stratové? Pripomeniem len toľko pánovi kolegovi Záhumenskému, že s kolegom Simonom sme v roku 2002 vďaka opatreniam, ktoré sme začali veľmi razantne využívať voči aj spracovateľom, sme dokázali otočiť za jeden rok obchodnú bilanciu z negatívnej na pozitívnu. Samozrejme, že nás nechválili. Samozrejme, že nám nadávali a všetko možné robili, len vtedy sme boli, a to nikto nechce už dneska počuť, a aj dneska niekedy sme odpadkovým košom v potravinách, pretože sa jednoducho k nám vozili potraviny, ktoré, alebo základné suroviny, ktoré jednoducho boli zo štátnych hmotných rezerv jednotlivých krajín a boli na kraji, na limite svojej hygienickej upotrebiteľnosti. Čo sa týka toho výpadku, tak s tými číslami, ja si myslím, že som dostatočne argumentoval, že jednoducho sto miliónov v danej chvíli neznamená prakticky nič a ten stomiliónový výpadok, vlastne my sme do toho nezahrnuli čokoládu, sladené nápoje, kávu, chlieb a všetky ostatné pekárenské, cukrárenské výrobky a tak isto sme sa nechceli pliesť do rožkovej vojny. Jednoducho rožková vojna to je trošku iná káva. A pokým bude slovenský spotrebiteľ akceptovať dopekané zmrazky, ktoré sa pokladajú za čerstvé, tak asi s tým ťažko niečo urobíme. Čo sa týka ešte iného efektu zníženej dane, ja to nazvem a dovolím si to nazvať, že to je dovolená štátna pomoc. Dovolená smernicou Rady 2006/112/ES, ktorá toto umožňuje. To znamená, že to je nerokovaná, nešpecifikovaná, ale jasne vyjadrená štátna pomoc, takže snažme sa ju využiť, pretože stav ekonomiky to v tejto chvíli už dovoľuje. Ďakujem pekne za pozornosť.